
Da li je zabranjeno ljutiti se ?


* 
* 
* 
* 
* 
* 
* 
* 
* 
* 

 

Da li je zabranjeno ljutiti se ?
================================

 

Ebu Hurejra, radijallahu anhu, pripovijeda da se neki čovjek obratio Vjerovjesniku, sallallahu alejhi ve sellem: “Posavjetuj me!” Poslanik mu reče: ‘Nemoj se ljutiti!” Onaj čovjek je nekoliko puta zatražio savjet, a Božiji Poslanik, sallallahu alejhi ve sellem, samo je govorio: ‘Nemoj se ljutiti!”  

Slične hadise prenose Ebud-Derda i Džarija b. Kudama, radijallahu anhum.  

Propisi u vezi s poglavljem:  

Prvo, ljutnja je nepoželjna i treba izbjegavati sve što joj prethodi; ona ne donosi dobro.  

Drugo, ljutnja je, naime, zabranjena kada se radi o dunjalučkim pitanjima, a poželjna je u slučaju činjenja grijeha. Poznato je da se Resulullah, sallallahu alejhi ve sellem, ljutio samo onda kada bi vidio da neko prelazi Allahove granice.  

Treće, Allahov je Poslanik, sallallahu alejhi ve sellem, preporučivao da na sljedeći način postupi onaj ko se naljuti. Prva je preporuka da prouči isti'azu. Sulejman b. Sured, radijallahu anhu, pripovijeda da je jednom prilikom sjedio s Vjerovjesnikom, sallallahu alejhi ve sellem, a neka dva čovjeka su se svađali, te se jedan od njih naljutio toliko da su mu vratne žile nabrekle. Allahov Poslanik, sallallahu alejhi ve sellem, rekao je: ”Ja odista znam koje bi riječi sasvim uništile srdžbu onog čovjeka. Kada bi rekao: ‘Eu'zu billahi mineš-šejtanir-radžim’ stišala bi se njegova srdžba. ” Osnova za to su riječi Svevišnjeg Allaha: “A ako šejtan pokuša da te na zlo navede, ti potraži utočište u Allaha, On uistinu sve čuje i zna.” (El-E'raf, 200), Druga je preporuka da ništa ne govori. Ibn Abbas, radijallahu anhu, prenosi da je Vjerovjesnik, sallallahu alejhi ve sellem, rekao: ‘Kada se neko naljuti, neka ušuti. ”  Treća je preporuka da sjedne ili da legne. Ebu Zerr, radijallahu anhu, pripovijeda ovaj hadis: “Kada se neko naljuti a stoji neka sjedne, a ako ni to ne pomogne, neka onda legne. ”   Četvrta je preporuka da se savlada; onaj ko se savlada u srdžbi ima se svrstati u odvažne i hrabre ljude. Ebu Hurejra, radijallahu anhu, prenosi da je Resulullah, sallallahu alejhi ve sellem, jednom prilikom kazao: “Nije snažan onaj koji pobijedi druge ljude u hrvanju, već je snažan onaj koji se u srdžbi savlada. ”  

———–  

Iz knjige “Enciklopedija Zabrana u Islamu 3. dio”  

Naslov originala: “Mewsua'tul-menahiš-šeri'jjeti fi sahihis-sunnetin-nebevijjeti ”  

Autor: Selim el-Hilali  

Preuzmite pdf knjigu na ovom linku:  

<https://pitajucene.com/wp-content/uploads/2019/09/Enciklopedija-zabrana-u-islamu-3.pdf>


